Malta għadha kemm klassifikat fl-24 post minn total ta’ 140 pajjiż minn madwar id-dinja f’dak li huwa magħruf bħala Indiċi tal-Kompetittività u l-Ivjaġġar fit-Turiżmu għas-sena 2013 magħmul mill-Forum Ekonomiku Dinji. Ir-riżultati miksuba jfissru li Malta rnexxielha tavvanza żewġ postijiet ’il fuq mill-aħħar rapport li kien sar fl-2011 meta dakinhar Malta kienet ikklassifikat fis-26 post. B’indiċi ta’ 4.92, Malta rnexxielha tegħleb pajjiżi ferm akbar li huma wkoll membri fl-Unjoni Ewropea fosthom l-Italja, il-Greċja, il-Polonja, il-Bulgarija, Ċipru u l-Estonja. L-Iżvizzera u l-Ġermanja baqgħu jżommu l-ewwel żewġ postijiet rispettivament kif kienu fl-2011, segwiti mill-Awstrija u l-Ingilterra. L-Istati Uniti kklasifikat fis-sitt post. Dan kien il-ħames rapport ta’ din ix-xorta maħruġ mill-Forum Ekonomiku Dinji bit-tema din id-darba tkun “Reducing Barriers to Economic Growth and Job Creation” . Ir-rapport jikklassifika mal-140 pajjiż differenti minn madwar id-dinja skont il-kapaċità tagħhom li jiżviluppaw l-industriji tat-turiżmu u l-ivvjaġġar.